**Biblioteka kviečia dalintis mokyklinėmis prekėmis**

Šiemet 75-metį mininti Vilniaus apskrities Adomo Mickevičiaus viešoji biblioteka rugsėjo 3 d. kviečia į nemokamą renginį „Atgal į mokyklą“. Sostinės senamiestyje (Trakų g. 10) įsikūręs bibliotekos kiemas nuo 15 iki 19 val. virs mainų, edukacijų ir kūrybos erdve.

Renginio metu bus galima keistis mokykliniais reikmenimis, dalyvauti ekskursijose, kūrybinėse dirbtuvėse, edukacijose ir išbandyti save atviro mikrofono scenoje.

**Kvies mainytis mokyklinėmis prekėmis**

Vienas pagrindinių renginio akcentų – visos popietės metu vyksianti mokyklinių prekių mainų erdvė. Čia lankytojai galės atnešti nebereikalingus, bet dar tinkamus naudoti mokyklinius daiktus ir keistis jais su kitais. Pasak bibliotekos direktorės Emilijos Banionytės, tai puiki proga padaryti gerą darbą ir pasidalinti daiktais su tais, kuriems jų reikia labiau.

„Kiekvienas mūsų namuose yra sukaupęs daiktų, kurių nenaudoja. Ar nenorėtumėte padaryti gerą darbą tiek sau, apsivalydami namus, tiek kitiems, kuriems tie mūsų nenaudojami daiktai dar galėtų pasitarnauti? Pasiruošimas mokyklai puiki proga, nes mokyklinukams reikia ne tik sąsiuvinių, vadovėlių, kuprinių, rašymo priemonių, bet ir sporto bei kito inventoriaus. Ateikite į mugę, atsineškite jums nereikalingų, bet dar tinkamų naudoti daiktų, pasirinkite kitų atneštų daiktų“, – kviečia E. Banionytė.

Net jei renginyje dalyvauti negalėsite, bet norite prisidėti – iki rugpjūčio 31 d. mokyklinius reikmenis galima palikti specialiose dėžėse bibliotekos registracijos punktuose. Visi daiktai bus išdalinti renginio metu.

Dalijimosi tradicija bibliotekoje gyva ištisus metus – čia kasmet vyksta keistis sodinukais kviečiantis renginys „Mainų sodas“, veikia populiari augalų sėklų mainų biblioteka ir DĖK‘ui stotelė.

**Galimybė užlipti į atviro mikrofono sceną**

Popietės „Atgal į mokyklą“ dalyvių lauks ir atviro mikrofono scena. Jaunimas kviečiamas pristatyti iki 20 minučių trukmės pasirodymą.

Jei grojate, dainuojate, rašote tekstus, kuriate etiudus ar stand-up komediją – ši scena skirta jums. Tai puiki proga pasidalinti savo talentais, patirti pirmuosius scenos įspūdžius ir įkvėpti kitus savo kūryba.

Norintys pasirodyti kviečiami iki rugpjūčio 25 d. susisiekti su organizatoriais ir trumpai pristatyti savo pasirodymo idėją.

**Ekskursijų ir dirbtuvių įvairovė**

Renginio lankytojai galės dalyvauti net trijose nemokamose ekskursijose. Bus pasakojama apie istorinę bibliotekos aplinką, atskleistos stiprių moterų gyvenimo istorijos, pristatytos Vaikų bibliotekos erdvės ir patarimai, kaip lengvai rasti norimą knygą.

„Biblioteka iš pirmo žvilgsnio gali atrodyti tarsi labirintas, tačiau už kiekvieno kampo slepiasi įdomios istorijos, atradimai ir galimybės. Ekskursijos – puiki proga ne tik pažinti biblioteką iš arčiau, bet ir atrasti ją kaip gyvą, nuolat kintančią erdvę šeimai ir bendruomenei“, – dalijasi Vaikų bibliotekos vyresnioji bibliotekininkė komunikacijai Julija Selezniova–Grinė.

Tvarumo tema bus plėtojama įvairiose kūrybinėse dirbtuvėse – lankytojai galės pasigaminti užrašinę ar knygų maišelį, mokyklinę prekę iš perdirbtų medžiagų, išbandyti cianotipiją bei susipažinti su tvarios mados idėjomis.

Mažųjų lauks edukacijos apie draugystę ir emocijas – jie skaitys istoriją apie draugystę, pins draugystės apyrankes bei dalyvaus „Jausmų laboratorijos“ edukacijoje, kur kalbėsis apie emocijas.

Visos dirbtuvės, ekskursijos ir kitos veiklos – nemokamos.

**VISA RENGINIO PROGRAMA**

15:00–16:30 val. Cianotipija – kūrybinė edukacija

15:00–17:00 val. Jausmų laboratorija – edukacija

15:00–17:30 val. Susikurk maišelį knygoms – edukacija

15:00–19:00 val. Mokyklinių prekių mainai: atnešk, ko nebereikia, paimk, ko pritrūkai

15:00–19:00 val. Atviras mikrofonas

15:00–19:00 val. Literatūrinė vaistinė

15:00–19:00 val. Užrašinių dirbtuvės

15:00–19:00 val. Atrask savo Vilnių!

15:00–19:00 val. Cookie Truck

15:00–19:00 val. Arbatinė

16:00–17:00 val. Garsiniai skaitymai ir draugystės apyrankių gaminimas (Vaikų bibliotekoje)

16:00–17:30 val. Ekskursija gimnazistams po biblioteką „Kur gyveno stiprios moterys?“ (su registracija)

17:00–17:30 val. Ekskursija šeimoms po Vaikų biblioteką (su registracija)

17:00–19:00 val. Žaliosios sostinės dirbtuvės: tavo mokyklinė prekė iš perdirbtų medžiagų

17:00–19:00 val. Tvarios mados dirbtuvės

18:00–18:30 val. Ekskursija šeimoms po Vaikų biblioteką (su registracija)